BOSNA I HERCEGOVINA

FEDERACIJA BOSNE I HERCEGOVINE

ŽUPANIJA POSAVSKA

S K U P Š T I N A

|  |  |
| --- | --- |
| 2021 |  |
|  | OBRAZLOŽENJE PRORAČUNA ŽUPANIJE POSAVSKE ZA 2021. GODINU |

Domaljevac, prosinac 2020. godine

|  |  |
| --- | --- |
| 1. | UVOD |

U uvjetima globalne neizvjesnosti u pogledu kretanja pandemije COVID-19 virusa, a uzimajući u obzir razvoj situacije u drugoj polovici 2020. godine, sredinom listopada 2020. godine pristupilo se procesu izrade Proračuna Županije Posavske za 2021. godinu. Nakon analize i konsolidacije prikupljenih proračunskih zahtjeva, te obavljenih razgovora s predstavnicima proračunskih korisnika, Ministarstvo financija Županije Posavske je sačinilo, a Vlada Županije Posavske utvrdila prijedlog Proračuna Županije Posavske za 2021. godinu. Prijedlog Proračuna Županije Posavske za 2021. godinu veći je od Proračuna Županije Posavske za 2020. godinu („Narodne novine Županije Posavske“, broj: 15/19, 6/20 i 14/20) (promatrajući ukupne prihode, primitke i financiranje) za 1,81%, odnosno u apsolutnom iznosu veći za 790.830 KM, i iznosi 44.506.960 KM. Plan rashoda, izdataka i financiranja za fiskalnu 2021. godinu veći je od istog za 2020. godinu za 1,80%, odnosno u apsolutnom iznosu veći za 788.040 KM, te iznosi 44.502.900 KM. Planirano pokriće deficita iz prethodnih godina iznosi 4.060 KM.

U proces planiranja Proračuna za 2021. godinu uzete su u obzir sljedeće pretpostavke:

* revidirane projekcije Direkcije za ekonomska planiranja i Odjeljenja za makroekonomske analize iz listopada 2020. godine, ukazuju na pad ključne skupine poreznih prihoda (prihoda od poreza na dobit, poreza na dohodak i PDV-a) u 2021. godini u odnosu na 2020. godinu – očekuje se da će izvršenje ukupnih poreznih prihoda u 2021. godini biti manje od poreznih prihoda planiranih Proračunom Županije Posavske za 2020. godinu za 3,05%, odnosno u apsolutnom iznosu manji za 986.730 KM;
* ostvarenje neporeznih prihoda će biti veće nego u 2020. godini, obzirom na njihovu povezanost s namjenskom potrošnjom i analizom njihovog kretanja u proteklih 5 godina – očekuje se da će izvršenje neporeznih prihoda u 2021. godini biti veće od neporeznih prihoda planiranih Proračunom Županije Posavske za 2020. godinu za 7,99%, odnosno za 218.320 KM;
* tekuće i kapitalne potpore će i dalje izravno ovisiti o angažmanu resornih ministarstava i/ili Vlade Županije Posavske u izradi adekvatnih projektnih rješenja i njihovom apliciranju kod viših razina vlasti, inozemnih vlada i međunarodnih organizacija, te u uvjetima pandemije o vanjskoj pomoći za saniranje šteta u gospodarstvu i zdravstvu – u odnosu na Proračun Županije Posavske za 2020. godinu plan za 2021. godinu je veći za 18,22%, odnosno veći za 1.570.800 KM.

Sa svim navedenim u vidu, sačinjen je Proračun za 2021. godinu sa sljedećim ključnim značajkama:

* Bruto plaće i naknade plaća, te naknade troškova zaposlenih povećavaju se za 6,44% u odnosu na 2020. godinu, dok će se doprinosi poslodavca povećati za 5,78% u odnosu na prethodnu godinu. Primjenom novih Kolektivnih ugovora za djelatnike osnovnog obrazovanja u ŽP i djelatnike srednjeg obrazovanja u ŽP („Narodne novine Županije Posavske”, broj: 8/20 i 11/20) od 01.09.2020. godine primjenjuju se novi povećani koeficijenti za obračun plaća 2 platna razreda (viša stručnu spremu ili I. ciklus visokog obrazovanja 180 ECTS sa 7,85 na 8,10, i I. ciklus visokog obrazovanja 240 ECTS bodova, visoku stručnu spremu ili II. ciklus visokog obrazovanja 300 ECTS bodova sa 9,30 na 9,60). Nadalje, od 01.10.2020.godine (Zaključak Vlade Županije Posavske o izmjeni Zaključka o visini osnovice za obračun plaća uposlenika korisnika Proračuna Županije Posavske, “Narodne novine Županije Posavske”, broj: 13/20) primjenjuje se nova osnovica za obračun plaća zaposlenika u proračunskim korisnicima (osim sudaca, tužitelja i stručnih suradnika u pravosuđu) u iznosu od 115,00 KM (povećanje za 5,50%). Vlada Županije Posavske je i dalje opredijeljena pružanju prilika mladim obrazovanim osobama za stjecanje uvjeta za polaganje ispita općeg znanja kroz volonterski rad, pa se i u 2021. godini planira angažman 20 novih volontera. Uz sve navedeno, kao posljedica organizacije provođenja nastave u osnovnim i srednjim školama, prilagođene uvjetima pandemije COVID-19 virusa u 2020. godini, a obzirom na nepredvidivost tijeka pandemije u 2021. godini, povećane su naknade za produženi rad u školama.
* Materijalni troškovi proračunskih korisnika će u 2021. godini biti veći nego u 2020. godini za 4,24%.
* Tekući grantovi će se u 2021. godini smanjiti u odnosu na 2020. godinu (smanjenje za 3,52%), dok će kapitalni grantovi u 2021. godini u odnosu na 2020. godinu porasti za 16,28%.
* Izdaci za kamate i otplate dugova će u 2021. godini biti manji nego u 2019. godini (smanjenje za 9,11% na izdacima za kamate, te povećanje od 0,44% na izdacima za otplate dugova), sukladno otplatnim planovima postojećih kreditnih zaduženja. U ovom segmentu primjenjuje se oprezniji pristup zbog neizvjesnosti u kretanju tečaja dolara i korejskog wona tijekom 2021. godine.
* Izdaci za nabavku stalnih sredstava će se u 2021. godini u odnosu na 2020. godinu smanjiti za 19,17%.

|  |  |
| --- | --- |
| 2. | PRAVNI TEMELJ |

Ustavni temelj za donošenje Proračuna Županije Posavske za 2021. godinu sadržan je u članku 26.(1) točka f. Ustava Županije Posavske (»Narodne novine Županije Posavske«, broj: 1/96, 3/96, 7/99, 3/00, 5/00 i 7/04) gdje je propisano da Skupština Županije Posavske usvaja Proračun.

Zakonski temelj za donošenje Proračuna Županije Posavske za 2021. godinu sadržan je u članku 32.(1) Zakona o proračunima u Federaciji Bosne i Hercegovine (»Službene novine Federacije BiH«, broj: 102/13, 9/14, 13/14, 8/15, 91/15, 102/15, 104/16, 5/18. 11/19 i 99/19).

Prilikom izrade Proračuna Županije Posavske za 2021. godinu osobito su uzete u obzir odredbe:

* Zakona o državnim službenicima i namještenicima u tijelima državne službe u Županiji Posavskoj («Narodne novine Županije Posavske», broj: 9/13, 11/13, 2/14 i 6/17),
* Zakona o novčanim primanjima zastupnika i članova stalnih tijela u Skupštini Županije Posavske (prečišćeni tekst) («Narodne novine Županije Posavske», broj: 1/14 i 8/15),
* Zakona o plaćama i drugim naknadama sudaca i tužitelja u Federaciji Bosne i Hercegovine («Službene novine Federacije BiH», broj: 72/05, 22/09 i 55/13),
* Uredbe o naknadama i drugim materijalnim pravima koji nemaju karakter plaće («Narodne novine Županije Posavske», broj: 11/14, 7/15, 16/19 i 11/20),
* Uredbe o plaćama, dodacima i naknadama policijskih službenika Županije Posavske («Narodne novine Županije Posavske», broj: 11/14, 7/15 i 16/19),
* Odluke o utvrđivanju platnih razreda i koeficijenata za plaće namještenika u županijskim organima državne službe («Narodne novine Županije Posavske», broj: 8/07 i 9/07),
* Odluke o utvrđivanju platnih razreda i koeficijenata za plaće rukovodećih i ostalih državnih službenika u županijskim organima državne službe («Narodne novine Županije Posavske», broj: 8/07, 1/08, 11/12 i 11/14),
* Odluke o utvrđivanju koeficijenata za plaće dužnosnika koje bira, imenuje, odobrava imenovanje ili daje suglasnost na imenovanje Skupština Županije Posavske («Narodne novine Županije Posavske», broj: 2/05, 9/07 i 3/15),
* Kolektivnog ugovora za djelatnost osnovnog obrazovanja u Županiji Posavskoj («Narodne novine Županije Posavske», broj: 8/20 i 11/20),
* Kolektivnog ugovora za djelatnost srednjeg obrazovanja u Županiji Posavskoj («Narodne novine Županije Posavske», broj: 8/20),
* Kolektivnog ugovora za službenike organa uprave i sudske vlasti u Federaciji Bosne i Hercegovine („Službene novine Federacije BiH“, broj: 1/20),
* Kolektivnog ugovora za policijske službenike u Ministarstvu unutarnjih poslova Županije Posavske („Narodne novine Županije Posavske“, broj: 10/19), i
* Ostalih zakona i podzakonskih akata koje sprovode resorna ministarstva Vlade Županije Posavske.

|  |  |
| --- | --- |
| 3. | MAKROEKONOMSKE PRETPOSTAVKE |

U prosincu 2019. godine svijet je svjedočio masovnoj pojavi virusa COVID-19 u Kini, a potom do konca 1. kvartala 2020. godine i u većem dijelu ostatka svijeta. Svjetska zdravstvena organizacija (WHO) je 11.03.2020. godine proglasila pandemiju COVID-19 virusa. Vijeće ministara BiH donijelo je Odluku o proglašenju stanja prirodne i druge nesreće na području BiH dana 17.03.2020. godine, nakon čega su se, po uzoru na mjere zaštite i suzbijanja koje su se uspješno provodile u drugim zemljama, počele poduzimati socijalne mjere ograničenog kretanja i zabrane većih javnih okupljanja u Bosni i Hercegovini. Navedeno je dovelo do prekida u lancima opskrbe uslijed imobilnosti ljudi, roba i usluga, te je došlo do djelomičnog ili potpunog prestanka poslovanja pojedinih pravnih subjekata. Zatvaranja granica i zabrane kako međudržavnog tako i međuregionalnog i međugradskog kretanja ljudi, te uvođenje izvoznih barijera za pojedine proizvode, dodatno su produbile ekonomsku krizu. U pojedinim granama gospodarstva uvedena je potpuna zabrana rada, dok su u ostalim djelatnostima smanjeni kapaciteti. Navedeno je osobito pogodilo mala i srednja poduzeća, u kojima je uslijed opterećenja došlo do prisilnog smanjivanja broja zaposlenih. Negativne ekonomske posljedice ogledaju se u povećanju nezaposlenosti, smanjenju plaća, povećanim problemima u otplati dugova, smanjenju izvoza, investicija, opsega proizvodnje, te neizbježno padu prihoda na svim razinama uslijed smanjenja potrošnje.

Ekonomske posljedice pandemije koronavirusa su takve da će trebati godine za oporavak svjetskog gospodarstva. Nakon pojave pandemije, Europska komisija (EK) i Međunarodni monetarni fond (MMF) kontinuirano revidiraju svoje projekcije rasta ekonomije, a u svojim posljednjim objavama procjenjuju značajan pad ekonomske aktivnosti u 2020. godini. U izvještaju EK iz srpnja 2020. godine se navodi da se Europska unija suočava s najdubljom recesijom nakon Drugog svjetskog rata. U navedenom Izvještaju se procjenjuje realni pad BDP-a od 8,7% za 2020. godini u Eurozoni. Posljednja MMF-ova projekcija pada BDP-a u Eurozoni koja je objavljena u listopadu ove godine je nešto niža i iznosi 8,3%.

Direkcija za ekonomsko planiranje (DEP) procjenjuje realni pad ekonomije BiH u iznosu od 3,0% za 2020.g. dok su za 2021., 2022., i 2023. godinu projicirane stope rasta od 2,5%, 3,1% i 3,4% respektivno. Projekcije DEP-a glavno uporište imaju u projekcijama međunarodnih institucija, a zasnovane su na pretpostavci poboljšanja epidemiološke situacije, što bi stabiliziralo ekonomske prilike u zemlji i inozemstvu u narednom razdoblju.

Na osnovi DEP-ovih projekcija makroekonomskih pokazatelja i tekućih trendova naplate, Odjeljenje za makroekonomsku analizu UNO (OMA) je projiciralo pad neizravnih poreza po stopi od 10,9% za 2020. godinu, dok su za 2021., 2022., i 2023. godinu projicirane stope rasta od 2,8%, 3,5% i 3,7% respektivno. Obzirom na ogromne nepoznanice u trenutku izrade projekcija o jačini i trajanju šoka uzrokovanog pandemijom virusa korona, kao i na brojne nepoznanice na unutarnjem planu, te korištene pretpostavke da će kriza biti prevaziđena u kratkom roku (DEP, projekcije makroekonomskih indikatora), postoje značajni rizici za ostvarenje projekcija prihoda od neizravnih poreza, pri čemu preovladavaju rizici lošijeg ishoda.[[1]](#footnote-1)

|  |  |
| --- | --- |
| 4. | STRUKTURA PRORAČUNA ŽUPANIJE POSAVSKE ZA 2021. GODINU – PRIHODI, PRIMICI I FINANCIRANJE |

Ukupno planirani prihodi, primici i financiranje Proračuna Županije Posavske za 2021. godinu iznose 44.506.960 KM, odnosno 1,81% više nego što je planirano u 2020. godini, ili u apsolutnom iznosu 790.830 KM više.

Na slijedećem grafu prikazan je usporedni prikaz osnovnih skupina prihoda i primitaka u Proračunu Županije Posavske za 2020. i 2021. godinu.

Ukupni proračunski prihodi planirani Proračunom Županije Posavske za 2021. godinu iznose 44.506.960 KM, i veći su za 1,84% od proračunskih prihoda planiranih u 2020. godini, odnosno veći za 802.410 KM.

# 4.1.1 PRIHODI OD POREZA

Proračunom ukupno planirani porezni prihodi (kategorija 710000) iznose 31.363.980 KM, odnosno 3,05% manje u odnosu na plan za 2020. godinu ili 986.730 KM manje. Učešće poreznih prihoda u ukupno planiranim prihodima, primicima i financiranju Proračuna iznosi 70,47%.

### Porez na dobit pojedinaca i poduzeća

Prihodi po osnovi poreza na dobit pojedinaca i poreza na dobit poduzeća (potkategorija 711000) planirani su u iznosu od 2.681.680 KM, što je za 6,37% manje u odnosu na planirane u Proračunu za 2020. godinu, ili u apsolutnom iznosu 182.380 KM manje. Pri planiranju ovih prihoda Ministarstvo financija Županije Posavske se rukovodilo revidiranim projekcijama prihoda po osnovi neizravnih i izravnih poreza za 2020. godinu i planom za razdoblje 2021-2023. godina, koje je izradilo Odjeljenje za makroekonomsku analizu (OMA) Uprave za neizravno oporezivanje BiH u rujnu/listopadu 2020. godine, kao i preliminarnim izvršenjem za fiskalnu 2020. godinu.

### Porez na plaću i radnu snagu

Porezi na plaću i radnu snagu (potkategorija 713000) planirani su u iznosu od 1.430 KM na osnovi preliminarnog izvršenja u fiskalnoj 2020. godini, kao i kretanja izvršenja u razdoblju 2015.-2019. godina, odnosno ne temelju izmirenja obveza iz prethodnih godina budući je od 01.01.2009. godine na snazi Zakon o porezu na dohodak («Službene novine Federacije BiH» broj: 10/08, 9/10, 44/11, 7/13 i 65/13). Proračunom planirani prihodi od poreza na plaću i radnu snagu manji su od plana za 2020. godinu za 7,14% ili manji za 110 KM.

### Porez na imovinu

Prihodi od poreza na imovinu (potkategorija 714000) su planirani u iznosu od 176.640 KM i veći su od plana prethodne godine za 0,19%, odnosno u apsolutnom iznosu veći za 340 KM. Projekcija se temelji na izvršenju ovih prihoda u fiskalnoj 2020. godini.

**Domaći porezi na dobra i usluge**

Prihodi od domaćih poreza na dobra i usluge (potkategorija 715000) – zaostale obveze na temelju poreza na promet dobara i usluga - planirani su u iznosu od 2.490 KM, odnosno u apsolutnom iznosu 15.420 KM manje nego u odnosu na planirano u 2020. godini (86,10% manje). Porezne prihode po osnovi poreza na promet visokotarifnih roba i određenih proizvoda, porez na promet tarifnog broj 1. i 2. i porez na promet usluga od 01.01.2006.godine zamjenjuju prihodi od neizravnih poreza.

### Porez na dohodak

### Prihodi po osnovi poreza na dohodak (potkategorija 716000) planirani su u iznosu od 3.001.390 KM što je za 1,42% više u odnosu na plan prethodne godine, ili u apsolutnom iznosu 41.960 KM više. Pri planiranju ovih prihoda Ministarstvo financija Županije Posavske se rukovodilo revidiranim projekcijama prihoda po osnovi neizravnih i izravnih poreza za 2020. godinu i planom za razdoblje 2021.-2023. godina, koje je izradilo Odjeljenje za makroekonomsku analizu (OMA) Uprave za neizravno oporezivanje BiH u rujnu/listopadu 2020. godine, kao i preliminarnim izvršenjem u fiskalnoj 2020. godini.

### Prihodi od neizravnih poreza

Prihodi od neizravnih poreza (potkategorija 717000) planirani su u visini od 25.500.280 KM, što je smanjenje od 3,16% u odnosu na plan prethodne godine, odnosno u apsolutnom iznosu smanjenje za 831.120 KM. Obzirom da je u 2020. godini ovoj skupini prihoda pridodan iznos od ukupno 1.015.270 KM razgraničenih prihoda iz prethodnih razdoblja, te da se u 2021. godini planira iznos od 43.630 KM razgraničenih prihoda iz prethodnih razdoblja, te uspoređujući isključivo plan realizacije za 2021. godinu sa planom za 2020. godinu, očekuje se rast ove skupine prihoda za 0,56%.

Projicirani dio prihoda od neizravnih poreza na ime financiranja autocesta u FBiH (analitički konto 717114) iznosi 281.230 KM, čemu je za potrebe potrošnje u razdjelu Ministarstva prometa, veza i zaštite okoliša Županije Posavske u 2021. godini, pridodan iznos od 43.630 KM ovih prihoda ostvarenih u prethodnim razdobljima i razgraničenih za buduću namjensku potrošnju. Planirano ostvarenje ovih prihoda u 2021. godini u odnosu na plan za 2020. godinu veće je za 2,50%, odnosno za 6.860 KM (ne uključujući planirana razgraničenja).

Prihodi od neizravnih poreza koji pripadaju županijama (analitički konto 717121) planirani su u iznosu od 24.479.400 KM, što je 0,48% više od plana ovih prihoda za 2020. godinu, odnosno 117.520 KM više.

Planirani prihodi od neizravnih poreza koji pripadaju Direkciji cesta (analitički konto 717131) u 2021. godini iznose 696.020 KM, što je 2,37% više u odnosu na njihov plan iz 2020. godine, odnosno 16.140 KM više.

Plan prihoda od neizravnih poreza Županije Posavske u 2021. godini zasniva se na projekcijama čiji je izračun utemeljen na makroekonomskim pokazateljima izrađenim od strane Direkcije za ekonomsko planiranje BiH (DEP), revidiranim projekcijama prihoda po osnovi neizravnih i izravnih poreza za 2020. godinu i planom za razdoblje 2021.-2023.godina, koje je izradilo Odjeljenje za makroekonomsku analizu (OMA) Uprave za neizravno oporezivanje BiH u rujnu/listopadu 2020. godine, kao i na dinamici izvršenja ovih prihoda tijekom 2020. godine.

### Ostali porezi

Proračunom za 2021. godinu su prihodi po osnovi ostalih poreza (potkategorija 719000) planirani u iznosu od 70 KM na temelju izvršenja ovih prihoda u 2020. godini.

**4.1.2 NEPOREZNI PRIHODI**

Neporezni prihodi (kategorija 720000) su Proračunom za 2021. godinu planirani u iznosu od 2.949.560 KM. U odnosu na plan prethodne godine ovi prihodi su veći za 7,99% odnosno u apsolutnom iznosu veći za 218.320 KM.

### Prihodi od poduzetničkih aktivnosti i imovine i prihodi od pozitivnih tečajnih razlika

Prihodi od poduzetničkih aktivnosti i imovine i prihodi od pozitivnih tečajnih razlika (potkategorija 721000) planirani su u visini od 101.380 KM. Strukturu gore navedenih prihoda čine planirani prihodi od davanja prava na eksploataciju prirodnih resursa i prihodi od iznajmljivanja zemljišta, prihodi od kamata za depozite u banci, te prihodi od pozitivnih tečajnih razlika. U odnosu na planirano u 2020. godini u fiskalnoj 2021. godini, temeljem realnih pokazatelja, očekuje se smanjenje od 6,88% ili u apsolutnom iznosu smanjenje za 7.490 KM, obzirom da se očekuje manja realizacija prihoda Ministarstva poljoprivrede, vodoprivrede i šumarstva Županije Posavske od iznajmljivanja zemljišta temeljem sklopljenih ugovora.

### Naknade i pristojbe i prihodi od pružanja javnih usluga

Prihodi od naknada i pristojbi i prihodi od pružanja javnih usluga (potkategorija 722000) planirani su u visini od 2.313.010 KM, što predstavlja povećanje od 10,12% u odnosu na plan 2020. godine, odnosno u apsolutnom iznosu povećanje za 212.610 KM. Plan za 2021. godinu osobito se zasniva na detaljnoj analizi kretanja ovih prihoda u razdoblju 2015.-2019. godina, uvažavajući specifičnosti 2020. godine.

Prihodi po osnovi administrativnih pristojbi (glavna grupa 722100) planirani su u iznosu od 118.650 KM i veći su od plana za 2020. godinu za 18,67%, ili u apsolutnom iznosu veći za 18.670 KM.

Prihodi po osnovi sudskih pristojbi (gl.grupa 722200) planirani su u iznosu od 433.660 KM, i veći su od plana za 2020. godinu za 7,41%, ili u apsolutnom iznosu veći za 29.900 KM.

Prihodi po osnovi ostalih proračunskih naknada (glavna grupa 722400) planirani su u iznosu od 193.400 KM, i manji su od plana za 2020. godinu za 25,86%, ili u apsolutnom iznosu manji za 67.470 KM. Smanjenje se temelji na smanjenju županijskih naknada (osobito naknada za korištenje poljoprivrednog zemljišta u nepoljoprivredne svrhe). Naime, u slučaju naknada za korištenje poljoprivrednog zemljišta u nepoljoprivredne svrhe, riječ je o prihodima koji se namjenski troše u okviru Granta za uređenje poljoprivrednog zemljišta (614500) i Kapitalnog granta za uređenje poljoprivrednog zemljišta (615100) Ministarstva poljoprivrede, vodoprivrede i šumarstva Županije Posavske, čija je namjenska potrošnja usklađena s planom prihoda po ovoj osnovi.

Naknade i pristojbe po Federalnim zakonima i drugim propisima (glavna grupa 722500) planirane su u visini od 1.126.210 KM, pri čemu su najznačajniji planirani prihodi po osnovi vodnih naknada, cestovnih naknada i naknada za zaštitu okoliša. U odnosu na planirano u 2020. godini u fiskalnoj 2021. godini očekuje se veća realizacija ovih prihoda, i to u apsolutnom iznosu 181.090 KM više, odnosno 19,16% više. Kako se u ovoj skupini najvećim dijelom radi o namjenskim prihodima Ministarstva poljoprivrede, vodoprivrede i šumarstva Županije Posavske (vodne naknade i zaostale obveze po osnovi naknada za korištenje šuma), Ministarstva prometa, veza i zaštite okoliša Županije Posavske (cestovne naknade i naknade za zaštitu okoliša) i Županijske uprave civilne zaštite (posebne naknade za zaštitu od prirodnih i drugih nesreća) njihovo planiranje uvjetovano je i izjednačeno s planiranom namjenskom potrošnjom.

Prihodi od pružanja javnih usluga (glavna grupa 722600) u visini od 390.080 KM su prihodi od pružanja usluga građanima i pravnim osobama, prihodi od pružanja usluga drugim razinama vlasti i prihodi od pružanja usluga ostalima, kao i vlastiti prihodi proračunskih korisnika. U odnosu na plan za 2020. godinu u 2021. godini se planira veća realizacija ovih prihoda (14,25% ili 48.640 KM više). Povećanje se očekuje na svim prihodima ove skupine.

Neplanirane uplate - prihodi (glavna grupa 722700) u visini od 51.010 KM su prihodi od troškova naplate po osnovi pokretanja postupka prinudne naplate, primljene namjenske donacije neplanirane u Proračunu i ostale neplanirane uplate. Proračunom za 2021. godinu planira se povećanje ovih prihoda u odnosu na plan prethodne godine za 3,62% ili u apsolutnom iznosu povećanje za 1.780 KM. Na ovoj poziciji se računovodstveno evidentiraju povrati od akciza na naftu i naftne derivate osnovnih škola.

### Novčane kazne

Novčane kazne (potkategorija 723000) planirane su u iznosu od 535.170 KM, što je za 2,53% više u odnosu na planirane prihode po osnovi novčanih kazni u 2020. godini, odnosno u apsolutnom iznosu 13.200 KM više.

**4.1.3 TEKUĆI GRANTOVI (GRANTOVI I DONACIJE)**

Tekući grantovi (kategorija 730000) planirani su u iznosu od 10.093.070 KM, i veći su od plana prethodne godine za 22,27%, ili u apsolutnom iznosu veći za 1.838.500 KM. Navedeni iznos tekućih grantova odnosi se na:

* tekuće grantove od inozemnih vlada i međunarodnih organizacija (potkategorija 731000) u ukupnom iznosu od 50.000 KM, a koji se odnose na sredstva Ministarstva gospodarstva, rada i prostornog uređenja iz Proračuna Federacije BiH za izradu Prostornog plana (kratkoročno razgraničena) u iznosu od 50.000 KM; i
* tekuće grantove od ostalih razina vlasti i fondova (potkategorija 732000) u ukupnom iznosu od 10.093.070 KM, kako slijedi:
  + - primljeni tekući grantovi od Države – „Sredstva za saniranje ekonomskih šteta“ u iznosu od 167.750 KM,
    - sredstva Ministarstva gospodarstva, rada i prostornog uređenja Županiej Posavske dodijeljena iz Proračuna FBiH za izradu Prostornog plana (kratkoročno razgraničena) u iznosu od 42.480 KM,
    - sredstva iz Proračuna FBiH u iznosu od 244.680 KM Ministarstvu zdravstva i socijalne politike Županije Posavske za primjenu Zakona o osnovama socijalne zaštite, zaštite civilnih žrtava rata i zaštite porodica s djecom («Službene novine Federacije Bosne i Hercegovine», broj: 36/99, 54/04, 39/06 i 14/09),
    - tekuća potpora Proračunu Županije Posavske od Proračuna Federacije BiH iz paketa makrofinancijske potpore Europske unije (EU) u iznosu od 970.000 KM,
    - tekuća potpora Proračunu Županije Posavske od Proračuna Federacije BiH iz sredstava Međunarodnog monetarnog fonda (MMF) za 2020. godinu u iznosu od 1.000.000 KM (kratkoročno razgraničena),
    - tekuća potpora Proračunu Županije Posavske od Proračuna Federacije BiH iz sredstava Međunarodnog monetarnog fonda (MMF) za 2021. godinu u iznosu od 7.600.000 KM,
    - grant od Federalnog zavoda za zapošljavanje za prijem pripravnika u ukupnom iznosu od 50.160 KM, i
    - grant od Federalnog zavoda za zapošljavanje osnovnim školama u ukupnom iznosu od 18.000 KM na temelju Programa sufinanciranja zapošljavanja odgovarajućih stručnih kadrova za djecu s poteškoćama u razvoju u osnovnom obrazovanju.

U 2021. godini ne planiraju se donacije. Ukoliko se iste ostvare tijekom godine unijeti će se i rasporediti u Proračun odlukom Vlade.

**4.1.4 KAPITALNI GRANTOVI**

Kapitalni grantovi (kategorija 740000) planirani su u iznosu od 100.000 KM. U proračunskoj 2020. godini na kapitalnim grantovima planirano je 367.700 KM, dok se planom za 2021. godinu planira njihova manja realizacija za 62,80% ili 267.700 KM manje. Navedeni iznos planiranih kapitalnih grantova odnosi se na kapitalni grant od Federalnog ministarstva izbjeglih i raseljenih osoba FBiH dodijeljen u 2020. godini Ministarstvu prometa, veza i zaštite okoliša Županije Posavske, razgraničenih za potrošnju u 2021. godini.

**4.1.5 PRIHODI PO OSNOVI ZAOSTALIH OBVEZA**

Prihodi po osnovi zaostalih obveza (glavna kategorija) 770000 planirani su u iznosu od 350 KM. U ovu kategoriju prihoda spadaju uplate zaostalih obveza od poreza na promet visokotarifnih proizvoda kao i uplate zaostalih obveza od naknada za puteve iz cijene naftnih derivata, čiji se iznos (obzirom da se radi o zaostalim obvezama) iz godine u godinu smanjuje.

|  |  |
| --- | --- |
| 5. | STRUKTURA PRORAČUNA ŽUPANIJE POSAVSKE ZA 2021. GODINU – RASHODI I IZDACI |

Proračunom za fiskalnu 2021. godinu ukupno planirani rashodi i izdaci iznose 44.502.900 KM, i veći su u odnosu na plan Proračuna za 2020. godinu za 1,80%, odnosno u apsolutnom iznosu veći za 788.040 KM. Strukturu rashoda i izdataka čine proračunski rashodi u iznosu od 42.298.630 KM s udjelom 95,05%, izdaci za nabavku nefinancijske imovine u iznosu od 1.687.000 KM s udjelom 3,79%, i izdaci za nabavku financijske imovine i otplate dugova u iznosu od 517.270 KM s udjelom 1,16%.

Na slijedećem grafu prikazan je usporedni prikaz osnovnih skupina rashoda i izdataka u Proračunu Županije Posavske za 2020. i 2021. godinu.

###### 5.1. PRORAČUNSKI RASHODI

Proračunom ukupno planirani proračunski rashodi (potkategorije: 600000-tekuće pričuve, 611000, 612000, 613000, 614000, 615000 i 616000) iznose 42.298.630 KM, odnosno 2,88% više u odnosu na plan prethodne godine, ili 1.185.780 KM više u apsolutnom iznosu.

5.1.1. Tekuća pričuva

Tekuća pričuva (klasa 600000) planirana je u ukupnom iznosu od 348.000 KM, te je u odnosu na planiranu tekuću pričuvu 2020. godine manja za 200.000 KM ili manja za 36,50%.

Tekuća pričuva Vlade planirana je u iznosu 300.000 KM.

Tekuće pričuva predsjednika Vlade iznosi 24.000 KM, dok tekuće pričuve zamjenika predsjednika Vlade i ministra financija iznose po 12.000 KM.

Učešće tekućih pričuva u ukupnim prihodima bez namjenskih prihoda, vlastitih prihoda i primitaka iznosi 0,84%.

###### 5.1.2. Plaće i naknade troškova zaposlenih, doprinosi poslodavca i ostali doprinosi

Planirani izdaci na ime plaća i naknada troškova zaposlenih (potkategorija 611000) povećavaju se za 6,44% u odnosu na plan Proračuna 2020. godine, i iznose 23.260.180 KM.

U okviru ove pozicije, izdaci za bruto plaće i naknade plaća (glavna grupa 611100) povećani su za 6,62% u odnosu na plan za 2020. godinu. Planirani broj zaposlenih u proračunskim korisnicima u 2021. godini iznosi 966, dok je u 2020. godini planirano 950 zaposlenih (povećanje za 16 zaposlenih).

Osim navedenog povećanja broja zaposlenih, izdaci na bruto plaće i naknade plaća te doprinose poslodavca povećavaju se i uslijed primjene novih Kolektivnih ugovora za djelatnike osnovnog obrazovanja u ŽP i djelatnike srednjeg obrazovanja u ŽP („Narodne novine Županije Posavske”, broj: 8/20 i 11/20) od 01.09.2020. godine (novi povećani koeficijenti za obračun plaća 2 platna razreda - viša stručnu spremu ili I. ciklus visokog obrazovanja 180 ECTS sa 7,85 na 8,10, i I. ciklus visokog obrazovanja 240 ECTS bodova, visoku stručnu spremu ili II. ciklus visokog obrazovanja 300 ECTS bodova sa 9,30 na 9,60), te povećanja osnovice za obračun plaća zaposlenika u proračunskim korisnicima (osim sudaca, tužitelja i stručnih suradnika u pravosuđu) sa 109,00 KM na 115,00 KM (povećanje za 5,50%) od 01.10.2020.godine (Zaključak Vlade Županije Posavske o izmjeni Zaključka o visini osnovice za obračun plaća uposlenika korisnika Proračuna Županije Posavske, “Narodne novine Županije Posavske”, broj: 13/20). Uz sve navedeno, kao posljedica organizacije provođenja nastave u osnovnim i srednjim školama, prilagođene uvjetima pandemije COVID-19 virusa u 2020. godini, a obzirom na nepredvidivost tijeka pandemije u 2021. godini, povećane su naknade za produženi rad u školama.

Naknade troškova zaposlenih (glavna grupa 611200) planirane su u ukupnom iznosu od 3.871.970 i povećane su za 5,51%, odnosno u apsolutnom iznosu povećane za 202.260 KM. U navedenom iznosu uključene su naknade troškova stalno zaposlenih u iznosu od 3.811.910 KM, te naknade troškova volontera u iznosu od 60.060 KM. U 2021. godini planira se angažiranje 20 novih volontera od 01.08.2020. godine. Isti se po završetku javnog poziva planiraju rasporediti po proračunskim organizacijama, dok će im se naknade za obavljene poslove isplaćivati s razdjela Vlade Županije Posavske.

Doprinosi poslodavca i ostali doprinosi (glavna grupa 612100), analogno kretanju bruto plaća i naknada plaća, se planiraju u iznosu od 2.288.170 KM, što je za 5,78% više nego što je planirano u 2020. godini, ili u apsolutnom iznosu 124.960 KM više.

5.1.3. Izdaci za materijal, sitan inventar i usluge

Izdaci za materijal, sitan inventar i usluge (potkategorija 613000) planirani su u iznosu od 4.176.360 KM, što je za 4,24% više u odnosu na materijalne troškove predviđene planom Proračuna za 2020. godinu, ili u apsolutnom iznosu više za 169.710 KM. Tijekom 2020. godine, ponukani razvojem pandemije COVID-19 virusa, izrađene su dvije Izmjene i dopune Proračuna Županije Posavske za 2020. godinu kojima su, za potrebe oslobađanja sredstava prijeko potrebnih za sanaciju šteta prouzročenih pandemijom, najveća smanjenja troškova učinjena na izdacima za materijal, sitan inventar i usluge. Pretpostavljajući da će dio 2021. godine biti jednako pogođen pandemijom, te da će se u ostatku godine situacija donekle normalizirati, u okviru pojedinačnih glavnih grupa izdataka za materijal, sitan inventar i usluge izvršena je korekcija u skladu sa stvarnim potrebama. U odnosu na 2020. godinu planira se povećanje gotovo na svim pozicijama osim pozicija: izdaci za komunikaciju i komunalne usluge, nabavka materijala i sitnog inventara, izdaci za tekuće održavanje, te troškovi izvršenja mjere pritvora. U razdjelu Vlade Županije Posavske iz pozicije 613900 – Ugovorene i druge posebne usluge izdvojena je pozicija 613900 – Ugovorene i druge posebne usluge–sufinanciranje prijema vježbenika, radi lakšeg planiranja i praćenja utroška za navedene namjene.

5.1.4. Tekući grantovi i drugi tekući rashodi

Tekući grantovi i drugi tekući rashodi (potkategorija 614000) planirani su u iznosu od 11.438.000 KM, i za 3,52% su manji u odnosu na plan Proračuna za 2020. godinu, odnosno u apsolutnom iznosu manji za 416.800 KM.

Dosadašnji Grant za Kuću nade Odžak, Grant za Udrugu osoba s posebnim potrebama Put u Život Orašje i Grant za udrugu roditelja djece s posebnim potrebama Angelus Domaljevac (pozivije 614300) u razdjelu Vlade Županije Posavske ukidaju se u 2021. godini, odnosno planiraju se u razdjelu 17 – Ministarstvo zdravstva i socijalne politike Županije Posavske na novoj poziciji 614300 – „Grant za udruge roditelja djece s posebnim potrebama“ koji iznosi 95.000 KM za 2021. godinu.

U okviru skupine tekućih grantova, u odnosu na 2020. godinu, povećavaju se uslijed proširenja opsega davanja i/ili povećanih potreba slijedeće pozicije:

* Grant za Sveučilište u Mostaru (614100) pri Vladi Županije Posavske za 50.000 KM ili za 20,00%,
* Grant za razvoj turizma (614100) pri Ministarstvu gospodarstva, rada i prostornog uređenja Županije Posavske iznosi 20.000 KM (u 2020. godini iznosio je 0 KM),
* Grant za zaštitu okoliša (614100) pri Ministarstvu prometa, veza i zaštite okoliša Županije Posavske za 100.000,00 KM ili za 33,33%,
* Transfer za sufinanciranje prijevoza učenika (614100) pri Ministarstvu prosvjete, znanosti, kulture i sporta Županije Posavske za 66.200 KM ili za 28,93%,
* Grant za pomoć pri stambenom zbrinjavanju mladih obitelji i socijalnih kategorija (614200) pri Uredu za obnovu, stambeno zbronjavanje i raseljene osobe Vlade Županije Posavske za 30.000 KM ili za 60,00%,
* Grant za sufinanciranje osnovnog i srednjeg obrazovanja djece s posebnim potrebama (614200) pri Ministarstvu prosvjete, znanosti, kulture i sporta Županije Posavske za 5.000 KM ili za 33,33%,
* Grantovi za branitelje i stradalnike Domovinskog rata (614200) pri Ministarstvu branitelja Županije Posavske za 250.000 KM ili za 22,73%,
* Grantovi političkim strankama (614300) pri Vladi Županije Posavske za 10.000 KM ili za 7,69%,
* Grant za Gospodarsku komoru ŽP (614300) pri Vladi Županije Posavske za 5.000 Km ili za 16,67%,
* Grantovi za financiranje vjerskih zajednica (614300) pri Ministarstvu prosvjete, znanosti, kulture i sporta za 10.000 KM ili za 4,55%,
* Grant za sufinanciranje profesionalne vatrogasne pristojbe (614300) pri Županijskoj upravi civilne zaštite – u 2020. godini nije planiran, u 2021. godini se planira u iznosu od 80.000,00 KM,
* Grantovi za sport (614300) pri Ministarstvu prosvjete, znanosti, kulture i sporta za 60.000 KM ili za 25,00%, i
* Grantovi za vodoprivredu (614500) pri Ministarstvu poljoprivrede, vodoprivrede i šumartsva Županije Posavske za 50.000 KM ili za 33,33%.

Ostale grantovske pozicije ili ostaju na razini planiranog u 2020. godini ili se smanjuju odnosno ukidaju.

5.1.5. Kapitalni grantovi

Kapitalni grantovi (potkategorija 615000) planirani su u visini od 750.000 KM, i u odnosu na Proračun 2020. godine povećavaju se za 105.000 KM ili za 16,28%.

U odnosu na plan 2020. godine do značajnog povećanja došlo je na pozicijama Kapitalni grant za vodoprivredu i Kapitalni grant za uređenje poljoprivrednog zemljišta (615100) pri Ministarstvu poljoprivrede, vodoprivrede i šumarstva Županije Posavske, ukupno povećanje za 170.000 KM. Potrošnja na ovim pozicijama uvjetovana je realizacijom namjenskih prihoda u 2021. godini. Kapitalni grant za razvoj poduzetništva, obrta i zadruga (615500) pri Ministarstvu gospodarstva, rada i prostornog uređenja planiran je u iznosu od 400.000 KM, što je 4,31% manje od plana za 2020. godinu, dok je Kapitalni grant (615100) pri Vladi Županije Posavske planiran u iznosu od 100.000 KM, i 31,97% je manji od plana za 2020. godinu.

5.1.6. Izdaci za kamate

Izdaci za kamate (potkategorija 616000) su planirani u iznosu od 37.920 KM pri Ministarstvu financija Županije Posavske, a odnose se na otplatu kamata na slijedeća zaduženja:

* + kamate na kredit Export-Import banke Republike Koreje za financiranje Faze II Projekta "Modernizacija bolnica u Bosni i Hercegovini" u iznosu do 20.120 KM, i
  + kamate na kredit UniCredit bank Austria AG za financiranje projekta nabave, instalacije, obuke i održavanja medicinske i nemedicinske opreme i usluga u Županijskoj bolnici Orašje u iznosu od 17.800 KM.

U odnosu na plan Proračuna za 2020. godinu izdaci za kamate se smanjuju za 9,11%, ili u apsolutnom iznosu za 3.800 KM.

|  |  |
| --- | --- |
| 6. | STRUKTURA PRORAČUNA ŽUPANIJE POSAVSKE ZA 2021. GODINU – TEKUĆA BILANCA |

Obzirom da planirani prihodi Proračuna Županije Posavske za 2021. godinu iznose 44.506.960 KM, a proračunski rashodi iznose 42.298.630 KM, planiran je **tekući suficit** u iznosu od **2.208.330 KM**.

|  |  |
| --- | --- |
| 7. | STRUKTURA PRORAČUNA ŽUPANIJE POSAVSKE ZA 2021. GODINU – NETO NABAVKA NEFINANCIJSKE IMOVINE |

Proračunom za 2021. godinu planirana **neto nabavka nefinancijske imovine** iznosi **-1.687.000 KM**.

### 7.1.1 PRIMICI OD PRODAJE NEFINANCIJSKE IMOVINE

Primici od prodaje nefinancijske imovine odnosno primici od prodaje stalnih sredstava (kategorija 811000) nisu planirani u 2021. godini.

### 7.1.2 IZDACI ZA NABAVKU NEFINANCIJSKE IMOVINE

Proračunom za fiskalnu 2021. godinu kod izdataka za nabavku stalnih sredstava (potkategorija 821000) planiran je iznos od 1.687.000 KM, što je za 19,17% manje u odnosu na plan 2020. godine, odnosno u apsolutnom iznosu manje za 400.010 KM. U okviru ovih izdataka, izdaci za nabavku građevina (glavna grupa 821200) iznose 151.000 KM, izdaci za nabavku opreme (glavna grupa 821300) 316.000 KM, izdaci za nabavku stalnih sredstava u obliku prava (glavna grupa 821500) 50.000 KM, rekonstrukcija i investicijsko održavanje lokalnih cesta (glavna grupa 821500) 770.000 KM, te rekonstrukcija i investicijsko održavanje regionalnih cesta (glavna grupa 821600) 400.000 KM.

U odnosu na plan 2020. godine na rekonstrukciju i investicijsko održavanje lokalnih i regionalnih cesta dati će se ukupno 1.170.000 KM ili 41.960 KM manje, odnosno 3,46% manje.

|  |  |
| --- | --- |
| 8. | STRUKTURA PRORAČUNA ŽUPANIJE POSAVSKE ZA 2021. GODINU – UKUPAN SUFICIT/DEFICIT |

Proračunom za 2021. godinu planiran je **ukupan suficit** u iznosu od **521.330** **KM**.

|  |  |
| --- | --- |
| 9. | STRUKTURA PRORAČUNA ŽUPANIJE POSAVSKE ZA 2021. GODINU – NETO FINANCIRANJE |

Proračunom za 2021. godinu planirano **neto financiranje** iznosi **-517.270 KM**.

### 9.1.1 PRIMICI OD FINANCIJSKE IMOVINE I ZADUŽIVANJA

Primici od financijske imovine i zaduživanja (kategorija 813000, 814000 i 815000) nisu planirani u 2021. godini.

### 9.1.2 IZDACI ZA NABAVKU FINANCIJSKE IMOVINE I OTPLATE DUGOVA

Izdaci za otplate dugova (potkategorija 823000) planirani su u iznosu od 517.270 KM i odnose se na otplate domaćeg pozajmljivanja za otplatu glavnice:

* kredita Export-Import banke Republike Koreje za financiranje Faze II Projekta "Modernizacija bolnica u Bosni i Hercegovini" u iznosu od 86.980 KM, i
* kredita UniCredit bank Austria AG za financiranje projekta nabave, instalacije, obuke i održavanja medicinske i nemedicinske opreme i usluga u Županijskoj bolnici Orašje u iznosu od 430.290 KM.

Sukladno otplatnim planovima postojećih kredita ukupno stanje duga Županije Posavske (glavnica i kamate) pojedinačno po kreditima te ukupno na dan 31.12.2020. godine će iznositi:

1). Kredit: UniCredit Bank Austria AG - Podugovor o kreditu za Projekt nabavke, obuke i održavanja medicinske i nemedicinske opreme i usluga u Kantonalnoj bolnici Orašje

Iznos kredita u originalnoj valuti: 1.980.000,00 EUR

OEKB marža: 1,175% godišnje

Otplata: polugodišnje

Razdoblje otplate: glavnica 31.07.2016.-31.07.2024.g. (reprogram: 28.02.2018.-28.08.2026.g.), kamate 30.02.2012-30.09.2024.g.

Stanje duga u originalnoj valuti (na dan 31.12.2020.g.): 1.340.317,47€ (glavnica: 1.320.000€, OEKB marža: 20.317,47€)

2). Kredit: Export-Import Banka Koreja/EDCF - Podugovor o zajmu za Projekt Modernizacija bolnica u Bosni i Hercegovini - Faza II

Iznos kredita u originalnoj valuti: 1.003.882.879,00 KRW (korejskih wona) izraženo u USD 880.886,16 (na dan zaključenja ugovora)

Kamatna stopa: 1,50% godišnje

Otplata: polugodišnje

Razdoblje otplate: glavnica 20.10.2014.-20.04.2031.g. (reprogram: 15.04.2018.-15.10.2034.g.), kamate 20.04.2010.-20.04.2031.g.

Stanje duga u originalnoj valuti (na dan 31.12.2020.g.): 916.676.115,30 KRW (glavnica: 826.727.076,84 KRW, kamata: 89.949.038,46 KRW) – napomena: kretanje tečaja korejski won-američki dolar-konvertibilna marka je promjenjivo.

|  |  |
| --- | --- |
| 10. | STRUKTURA PRORAČUNA ŽUPANIJE POSAVSKE ZA 2021. GODINU – UKUPAN FINANCIJSKI REZULTAT |

**Ukupan planirani financijski rezultat** Proračuna Županije Posavske za 2021. godinu je pozitivan i iznosi **4.060 KM**, što se planira za pokriće dijela deficita iz prethodnih godina

### Domaljevac, prosinac 2020. godine

# S K U P Š T I N A

#### Županije Posavske

1. OMA Bilten broj: 185/186, studeni/prosinac 2020.godine [↑](#footnote-ref-1)